
PREDLOG PRAVILNIKA

Na podlagi osmega odstavka 40. člena in za izvrševanje prvega, drugega, tretjega, četrtega, petega, šestega in sedmega odstavka 40. člena, 41. člena, prvega odstavka 65. člena in 66. člena Zakona o visokem šolstvu (Uradni list RS, št. 32/12 – uradno prečiščeno besedilo, 40/12 – ZUJF, 57/12 – ZPCP-2D, 109/12, 85/14, 75/16, 61/17 – ZUPŠ in 65/17) minister za izobraževanje, znanost in šport izdaja


Pravilnik o spremembah in dopolnitvah Pravilnika o razpisu za vpis in izvedbi vpisa v visokem šolstvu


1. člen

V Pravilniku o razpisu za vpis in izvedbi vpisa v visokem šolstvu (Uradni list RS, št. 4/16, 3/17 in 4/18) se v prvem odstavku 12. člena prva alineja spremeni tako, da se glasi:
»-        prvi rok traja najmanj 30 dni med 1. februarjem in 20. marcem in«.


2. člen

V 13. členu se za tretjim odstavkom doda nov četrti odstavek, ki se glasi:
»Če se kandidat prijavlja z AAI računom, se natisnjenega obrazca po pošti ne pošilja. Kot pravočasna se upošteva prijava, ki je bila izpolnjena z AAI računom in poslana v eVŠ do roka, določenega z razpisom.«.

Dosedanji četrti odstavek, ki postane novi peti odstavek, se spremeni tako, da se glasi:
»Ne glede na način prijave kandidat pošlje priloge k prijavi na način, določen z razpisom (priporočeno po pošti, z osebno dostavo oziroma elektronsko).«.

Dosedanji peti odstavek, ki postane novi šesti odstavek, se spremeni tako, da se glasi:
»V primeru razpisanega roka za zapolnitev še prostih vpisnih mest se kot pravočasna šteje vloga, ki je bila izpolnjena v eVŠ do roka, določenega z razpisom za vpis, in ki je ne glede na način prijave iz tega člena ter ne glede na način dostave, v primeru prijave z uporabniškim imenom in geslom kandidata, prispela na pristojni visokošolski zavod v roku določenem z razpisom.«.


3. člen

V 51. členu se za tretjim odstavkom doda nov četrti odstavek, ki se glasi:
»Če se kandidat prijavlja z AAI računom, se natisnjenega obrazca po pošti ne pošilja. Kot pravočasna se upošteva prijava, ki je bila izpolnjena z AAI računom in poslana v eVŠ do roka, določenega z razpisom.«.

Dosedanji četrti odstavek, ki postane novi peti odstavek se spremeni tako, da se glasi:
»Ne glede na način prijave kandidat pošlje priloge k prijavi na način, določen z razpisom (priporočeno po pošti, z osebno dostavo oziroma elektronsko).«.


4. člen

V 58. členu se za tretjim odstavkom doda nov četrti odstavek, ki se glasi:
»Če se kandidat prijavlja z AAI računom, se natisnjenega obrazca po pošti ne pošilja. Kot pravočasna se upošteva prijava, ki je bila izpolnjena z AAI računom in poslana v eVŠ do roka, določenega z razpisom.«.

Dosedanji četrti odstavek, ki postane novi peti odstavek, se spremeni tako, da se glasi:
»Ne glede na način prijave kandidat pošlje priloge k prijavi na način, določen z razpisom (priporočeno po pošti, z osebno dostavo oziroma elektronsko).«.


PREHODNA IN KONČNA DOLOČBA

5. člen

Novi četrti odstavek 13. člena, novi četrti odstavek 51. člena in novi četrti odstavek 58. člena pravilnika se začnejo uporabljati za prijavne roke po razpisih za vpis za študijsko leto 2020/2021.


6. člen 

Ta pravilnik začne veljati naslednji dan po objavi v Uradnem listu Republike Slovenije.






OBRAZLOŽITEV

S predlogom Pravilnika o spremembah in dopolnitvah Pravilnika o razpisu za vpis in izvedbi vpisa v visokem šolstvu (v nadaljevanju: pravilnik) se spreminja veljavni Pravilnik o razpisu za vpis in izvedbi vpisa v visokem šolstvu (Uradni list RS, št. 4/16, 3/17 in 4/18). 

K 1. členu: 
Spremeni se 12. člen pravilnika, ki določa, da se kandidati za vpis v prvi letnik dodiplomskih študijskih programov in enovitih magistrskih študijskih programov druge stopnje na razpis prijavijo v dveh rednih rokih, pri čemer se trajanje posameznega roka določi z razpisom tako, da prvi rok traja najmanj 30 dni med 1. februarjem in 20. marcem, drugi rok pa najmanj osem dni v obdobju od izteka roka za vpis kandidatov, sprejetih v prvem roku, do 5. septembra. S tem se skrajšuje prvi prijavni rok, ki je prej trajal najmanj 45 dni med 1. februarjem in 30. marcem, zaradi administrativnih opravil, potrebnih za izvedbo prijavnih postopkov v prvem prijavnem roku. 

K 2., 3. in 4. členu:  
S spremembo pravilnika se omogoči možnost oddaje prijave za vpis z AAI računom, ki ne zahteva tudi pošiljanja natisnjenega in podpisanega obrazca po pošti. AAI je elektronska identiteta, ki jo podeljujejo članice združenja ArnesAAI, kar so tudi šole in visokošolski zavodi. Za upravljanje in varno izmenjavo podatkov skrbi Arnes. Za pravilnost in ažuriranje podatkov o dijaku oziroma študentu je odgovorna šola oziroma visokošolski zavod. Vsaka članica združenja ArnesAAI z Arnes podpiše dogovor in določi pooblaščeno osebo, ki na članici lahko dodeljuje elektronsko identiteto v obliki AAI računa svojim dijakom oz. študentom in zaposlenim (uporabniki). AAI račun je enolično uporabniško ime, lastno samo enemu uporabniku.    

K 5. členu:  
Zaradi zamika informacijske vzpostavitve možnosti oddaje prijave z AAI računom, se določbe, ki omogočajo takšen način prijave, začnejo uporabljati šele za prihodnje študijsko leto.

K 6. členu:  
Določen je dan uveljavitve tega pravilnika, in sicer začne pravilnik veljati naslednji dan po objavi v Uradnem listu Republike Slovenije. Predvideno je, da se ta pravilnik začne uporabljati že za razpise za vpis za študijsko leto 2019/20. Objava prvih razpisov je načrtovana za 1. februar 2019, pri čemer morajo javni visokošolski zavodi pred tem pridobiti še soglasje Vlade RS. 

